ΓΡΑΠΤΗ ΕΡΩΤΗΣΗ E-3031/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Ζωή και εργασία στην κοινωνία των πληροφοριών(Πράσινη Βίβλος)

Η ερώτηση αφορά την «Πράσινη Βίβλο - Ζωή και εργασία στην κοινωνία των πληροφοριών: πρώτα ο άνθρωπος» (έγγρ. COM(96) 0389 τελικό):

Καλείται η Επιτροπή να εκπονήσει μελέτες σε ό,τι αφορά την εκτίμηση της ανάγκης επενδύσεων και τις επιπτώσεις που θα έχει στην απασχόληση η υλοποίηση και η διαχείριση των αυτοκινητόδρομων της πληροφορίας και των νέων υπηρεσιών.

Απάντηση του κ. Flynn εκ μέρους της Επιτροπής (27 Νοεμβρίου 1997)

Η Επιτροπή έχει αναθέσει τη διεξαγωγή πολλών μελετών σχετικά με την επίδραση της κοινωνίας των πληροφοριών στην απασχόληση, συμπεριλαμβανομένων της «Επίδρασης της απελευθέρωσης των τηλεπικοινωνιών στην υλοποίηση της ενιαίας αγοράς πληροφοριών» Ανάλυση 1996 (έχει υποβληθεί άμεσα στο αξιότιμο μέλος και στη γραμματεία του Κοινοβουλίου) και της «Επίδρασης της απελευθέρωσης στον τομέα των τηλεπικοινωνιών στην απασχόληση» BIPE, IFO και LENTIC, 1997 (δεν έχει ακόμη δημοσιευτεί).

Οι μελέτες επικεντρώνονται στα αποτελέσματα της διαδικασίας απελευθέρωσης των αγορών τηλεπικοινωνιών και συμφωνούν ότι η απελευθέρωση θα έχει θετική επίδραση στην απασχόληση. Η επίδραση αυτή οφείλεται κυρίως σε δύο λόγους, την ταχύτητα απελευθέρωσης των αγορών και την ταχύτητα διάδοσης της τεχνολογίας. Όσο πιο γρήγορη είναι η διαδικασία τόσο μεγαλύτερες είναι οι πιθανότητες θετικής εξέλιξης όσον αφορά τη δημιουργία νέων θέσεων εργασίας.

Δημιουργία νέων θέσεων εργασίας στις βιομηχανίες τεχνολογιών πληροφόρησης και επικοινωνίας αναμένεται στον τομέα των υπηρεσιών λογισμικού και υπολογιστών, στις κινητές υπηρεσίες και στην επεξεργασία περιεχομένων πολυμέσων. Η ευρεία υιοθέτηση διαδικασιών ηλεκτρονικής εμπορίας θα βοηθήσει στην επέκταση των οφελών των τεχνολογιών πληροφόρησης όσον αφορά την ανταγωνιστικότητα και σε άλλους κλάδους της οικονομίας. Είναι δύσκολη η παρακολούθηση και η πρόβλεψη της πολλαπλασιαστικής επίδρασης των επενδύσεων που μπορούν να γίνουν σχεδόν σε κάθε άλλο κλάδο της οικονομίας.

Αυτή τη στιγμή, η Επιτροπή υποστηρίζει διάφορα σχέδια που συμβάλουν στην καλύτερη κατανόηση των οικονομικών και κοινωνικών επιδράσεων της κοινωνίας των πληροφοριών, συμπεριλαμβανομένων του FAIR (πρόβλεψη και αξιολόγηση της κοινωνικοοικονομικής επίδρασης των αναπτυγμένων επικοινωνιών και συστάσεων), του σχεδίου AC093 στα πλαίσια του προγράμματος ACTS (η έκθεση για το 1997 έχει υποβληθεί άμεσα στο αξιότιμο μέλος και στη γραμματεία του Κοινοβουλίου) και της ευρωπαϊκής μελέτης για την κοινωνία των πληροφοριών (ESIS) που έγινε το Φεβρουάριο του 1997, προκειμένου να γίνει μια απογραφή των σχεδίων για την κοινωνία των πληροφοριών και των πρωτοβουλιών και των κινήτρων που υπάρχουν στα κράτη μέλη.

Σε συνέχεια της πρόσκλησης εκδήλωσης ενδιαφέροντος του 1997 για τα προγράμματα ISAC και ISPO, (στα πλαίσια της διαδικασίας επιλογής), η Επιτροπή θα υποστηρίξει τη διεξαγωγή μελετών με στόχο την προώθηση μιας καλύτερης κατανόησης των πολιτικών, οικονομικών και κοινωνικών επιδράσεων της κοινωνίας των πληροφοριών. Εκτός αυτού βρίσκεται σε εξέλιξη ένα ερευνητικό σχέδιο για την παρακολούθηση και τη μελέτη των υπηρεσιών προστιθέμενης αξίας της κοινωνίας των πληροφοριών, της αυξημένης ζήτησης για τις υπηρεσίες αυτές καθώς και των αναγκών για νέες επενδύσεις.

Τέλος, στην ανακοίνωσή της «Η κοινωνική διάσταση και η επίδραση στην αγορά εργασίας της κοινωνίας των πληροφοριών - Πρώτα ο άνθρωπος - τα επόμενα βήματα» ((COM(97) 390 )), η Επιτροπή υπογραμμίζει την ανάγκη βελτίωσης των γνώσεων που υπάρχουν όσον αφορά την επίδραση της κοινωνίας των πληροφοριών στην απασχόληση. Για το σκοπό αυτό έχει ανακοινώσει ότι θα παρακολουθεί μέσω της ετήσιας έκθεσης τις τάσεις και τις αλλαγές που σημειώνονται όσον αφορά την απασχόληση, θα προτείνει, στα πλαίσια του 5ου προγράμματος πλαίσιο έρευνας και τεχνολογικής ανάπτυξης, τη διεξαγωγή έρευνας σχετικά με την αϋλοποίηση της οικονομίας και τις σχέσεις ανάμεσα στις τεχνολογικές αλλαγές, την απασχόληση, τις ικανότητες και την οικονομική ανταγωνιστικότητα και θα συνεχίσει τις προσπάθειες για τη βελτίωση του στατιστικού πλαισίου και των εργαλείων που απαιτούνται για την κατανόηση και την παρακολούθηση της εξέλιξης της κοινωνίας των πληροφοριών, ειδικά όσον αφορά τις τάσεις που σημειώνονται στην απασχόληση.